Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2020/C 170/07)

Käesoleva dokumendi avaldamine annab õiguse esitada muudatuse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„PECORINO SICILIANO“

ELi nr: PDO-IT-0019-AM01 – 4.6.2018

KPN (X) KGT ( )

1. Taotlejate rühm ja õigustatud huvi

Nuovo Consorzio di Tutela del Pecorino Siciliano (Toote „Pecorino Siciliano“ uus kaitseühendus)

registrijärgne asukoht: Via dell’Amicizia, 26 Poggioreale (TP) ITALIA

Epost: contatti@consorziopecorinosiciliano.it

Sertifitseeritud epost: pecorinosicilianodop@pec.it

Toote „Pecorino Siciliano“ tootjatest moodustunud ühingul Nuovo Consorzio di Tutela del Pecorino Siciliano on lubatud esitada muutmistaotlus kooskõlas põllumajanduse, toiduainete ja metsanduse ministeeriumi 14. oktoobri 2013. aasta dekreedi nr 12511 artikli 13 lõikega 1.

2. Liikmesriik või Kolmas Riik

Itaalia

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu Kehtivast tootespetsifikaadist on välja jäetud järgmised punktid: päritolutõend, seos geograafilise piirkonnaga, kontrollid.

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset dokumenti) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatus(ed)

Tuleb märkida, et kaitstud päritolunimetusega toote „Pecorino Siciliano“ spetsifikaadi muutmise eesmärk on eelkõige spetsifikaadi koondamine koonddokumenti.

Nimetus „Pecorino Siciliano“ registreeriti määruse (EÜ) nr 2081/92 artiklis 17 sätestatud korras 26. juuni 1996. aasta määrusega (EÜ) nr 1107/96. Registreerimine põhines järgmistel dokumentidel: presidendi 30. oktoobri 1955. aasta dekreet nr 1269, millega tunnustati päritolunimesid Itaalias, 19-leheküljeline dokument pealkirjaga „Pecorino Siciliano D.O.P.“ ja kokkuvõte.

Toote kirjeldus

Tootetüübid tuma ja primo sale, mis lastakse turule vastavalt vahetult pärast tootmist ja umbes 10 päeva pärast tootmist, ei vasta enam kaubanduslikele vajadustele, kuna viimastel aastatel on turul suurenenud nõudmine pikema minimaalse laagerdumisajaga toodete järele. Vastavalt sellele kehtestatakse käesoleva muudatusega 20-päevane minimaalne laagerdumisaeg, loobutakse eespool nimetatud tootetüüpidest ning lisatakse tootetüüp fresco.

Muudatus on vajalik, et tootes „Pecorino Siciliano“ saaksid kujuneda omadused, mis eristavad seda juustu muudest pastöriseeritud lambapiimast tehtud juustudest. Minimaalne laagerdumisaeg on vajalik toorpiimas ja laabiga kalgendamiseks kasutatavates puidust tõrtes leiduvate mikroorganismide (kohalikku päritolu piimhappebakterid ja nende ensüümid) toimimiseks.

Lisaks juustutüübi fresco kasutuselevõtule nimetatakse tüüp secondo sale ümber tüübiks semistagionato, et kasutada terminoloogiat, mille alusel on tarbijatel lihtsam tooteid mõista ja eristada neid laagerdumise kestuse järgi.

Eri tüüpi toodete omadusi täpsustatakse ja kirjeldatakse veelgi põhjalikumalt, tuues välja üksikasjad laagerdumise ja valmimise, vormi, mõõtmete, kaalu, kooriku ja sisu omaduste, organoleptiliste omaduste ning rasvasisalduse kohta.

Kõiki tüüpi juustude silindri kõrgust ja maksimaalset kaalu on veidi muudetud. Muudetud on praeguses spetsifikaadis kehtinud silindri kõrgust 10–18 cm-lt 10–25 cm-le ja kaalu 4–12 kg-lt 3–14 kg-le.

Need muudatused on tehtud selleks, et reageerida teatavate juustuvalmistamisega tegelevate väikeettevõtjate taotlusele, kes on rõhutanud vajadust suurema paindlikkuse järele, et kohandada juustutootmist vastavalt olemasoleva piima kogusele.

Tühistatud on tootmise piirang, mis kehtis juunist oktoobrini.

Piirangu tühistamisega võetakse arvesse tootjate arusaadavaid nõudeid õigusele toota kaitstud päritolunimetusega toodet „Pecorino Siciliano“ ka suvel. Tegelikult sobivad peaaegu kõik tänapäeval Sitsiilias peetavad lambatõud hooajalise tootmise jaoks. Sitsiilias toodetakse lambapiima peaaegu kogu aasta jooksul, tootmise haripunkt on kevadel ja madalseis suvel. Tänu piima kättesaadavusele suvel on juustu „Pecorino Siciliano“ võimalik toota samal aastaajal, eriti tüüpe fresco ja stagionato , mida kõige enam nõuavad saarele saabuvad arvukad turistid, kes otsivad tüüpilisi Sitsiilia tooteid.

Seepärast asendatakse endine sõnastus:

„Klassikalise kujuga tootel „Pecorino Siciliano“ on lamedad või kergelt nõgusad küljed ja nähtavad korvi muljumisjäljed; juustusilindri kõrgus on 10–18 cm, kaal 4–12 kg; kõnealused andmed võivad tootmismeetodist olenevalt varieeruda. Tuma: veel fermenteerumata laktoosi suurest sisaldusest tingitud magusa maitsega lauajuust. Seda tarbitakse vahetult pärast tootmist. Primo sale: kuiva peensoolaga kergelt ja lühikest aega soolatud lauajuust. Seda tarbitakse kuni 10 päeva jooksul pärast tootmist. Juustu meeldiv maitse kujuneb tänu aminohapete varase vabanemise tõttu kaseiini esmasel lagunemisel mõjule pääsenud piima algkoostisosadele. Secondo sale: Kuivalt soolatud või küllastatud soolvees leotatud laua- või riivimiseks sobiv juust, mille püsivalt magus ja nüansirikas maitse tuleneb selle päritolukoha maitsetaimedest. Seda tarbitakse 45–90 päeva jooksul pärast tootmist. Juustu olulised organoleptilised omadused kujunevad tänu mitmekesistele aminohapetele, mis on lipiidide ja piima algkoostisosade algava lagunemise saadused. Stagionato: See on klassikaline „Pecorino Siciliano“, mille omadused erinevad muudest Itaalias toodetavatest laagerdatud pecorino-juustude omadustest. Juust on täielikult laagerdunud 4–6 kuu jooksul pärast tootmist. Riivimiseks sobiv teralise struktuuriga juust.“

järgmisega:

„Toote kirjeldus 2.1. Vabasse ringlusse lubamisel peab kaitstud päritolunimetusega toode „Pecorino Siciliano“ olema silinderjas juust, millel on lamedad või – kui on tegemist suuremate juustudega – ka kergelt nõgusad pinnad. 2.2. Vabasse ringlusse lubatud kaitstud päritolunimetusega juustu „Pecorino Siciliano“ tüübid on fresco [värske], semistagionato [poollaagerdunud] ja stagionato [laagerdunud] ning sellel juustul on järgmised omadused. Fresco — laagerdumisaeg: 20–30 päeva — kuju: silindriline; lame või – kui on tegemist suuremate juustudega – ka kergelt nõgus pind; — mõõtmed: lamedate külgede läbimõõt peab olema 10–20 cm ja silindri kõrgus 10–20 cm; — kaal: juustu suurusest olenevalt 3–5 kg; — pind: koorikuta, valge või õlgkollase värvusega väliskihil on näha juustu valmistamisel kasutatud korvi muljumisjäljed; — sisu: valge või õlgkollase värvusega, mõnikord mustade piprateradega, tihke, mõne augukesega; — lõhn: iseloomulik lambajuustule; — maitse: magus, milles tuntav karjamaahõng; pepato-tüüpi juustu maitse on kergelt vürtsikas. Puudub taluõue lõhn; — rasvaprotsent: mitte alla 40 % kuivaines. Semistagionato — laagerdusaeg: 45–90 päeva — kuju: silindriline; lame või – kui on tegemist suuremate juustudega – ka kergelt nõgus pind; — mõõtmed: lamedate külgede läbimõõt peab olema 10–20 cm ja silindri kõrgus 10–20 cm; — kaal: juustu suurusest olenevalt 3–5 kg; — pind: kergelt õlgkollase värvusega koorikul on näha juustu valmistamisel kasutatud korvi muljumisjäljed; — sisu: õlgkollase kuni tumekollase värvusega, mõnikord mustade piprateradega, tihke, mõne augukesega; — lõhn: iseloomulik lambajuustule; — maitse: magus, milles tuntav karjamaahõng; pepato-tüüpi juustu maitse on kergelt vürtsikas. Puudub taluõue lõhn; — rasvaprotsent: mitte alla 40 % kuivaines. Stagionato — laagerdumisaeg: vähemalt 120 päeva — kuju: silindriline; lame või – kui on tegemist suuremate juustudega – ka kergelt nõgus pind; — mõõtmed: lamedate külgede läbimõõt peab olema 15–30 cm ja silindri kõrgus 15–25 cm; — kaal: juustu suurusest olenevalt 6–14 kg; — pind: kollaka värvusega koorikul on näha juustu valmistamisel kasutatud korvi muljumisjäljed; — sisu: õlgkollase värvusega, tihke, mõne augukesega; — lõhn: iseloomulik lambajuustule; — maitse: iseloomulikult vürtsikas; — rasvaprotsent: mitte alla 40 % kuivaines.

Tootmismeetod

Varem kehtinud spetsifikaadis esitatud teave tootmismeetodi kohta sisaldub eespool esitatud dokumentides. Sellest tulenevalt koostati järgmine artikkel selleks, et koondada teavet, mis sisaldus dokumentides, milles oli täpsustatud tootmismeetodit ja kohandatud seda kehtivate reeglitega.

Ainuke muudatus on viimases lõigus, milles käsitletakse fresco-, semistagionato- ja stagionato-tüüpi juustu laagerdumisaega.

„Artikkel 5 TOOTMISMEETOD Kaitstud päritolunimetusega juust „Pecorino Siciliano“ on valmistatud toortäispiimast, mis on saadud eri tõugude ja ristandite lammastelt, keda peetakse spetsifikaadi artiklis 3 osutatud tootmispiirkonnas. Lammaste sööt koosneb looduslikel ja/või kultuurkarjamaadel kasvavast rohust ning haljassöödast, heinast ja põhust. Viimase kahe söödaliigi puhul peab vähemalt 80 % kuivainest igal aastal pärinema koonddokumendi artiklis 4 määratletud tootmispiirkonnast. Söödale võib lisada teravilja, liblikõielisi taimi ning liht- või komplekssööta. Lammaste söödana on keelatud kasutada kõiki loomseid saadusi ning ristiku, tapioki ja manioki taimi või nende osi (nt seemneid). Silo ja kuivsilo kasutamine on samuti keelatud. Kasutada tohib ühe või kahe lüpsikorra piima, mida on töödeldud 24 tunni jooksul pärast esimest lüpsi. Seepärast on lubatud piima jahutamine, tingimusel et täielikult järgitakse kehtivates asjakohastes õigusaktides sätestatud miinimumväärtusi. Piim kurnatakse läbi puhta sõela ja/või tekstiilfiltri, seejärel kuumutatakse traditsiooniliselt terasest või tinutatud vaskmahutites kuni 40 °C ja kallatakse puidust tõrde. Lambalaap lisatakse piimale, kui piima temperatuur on 36–40 °C. Piima kalgendamiseks kasutatavat laapi saadakse spetsifikaadis loetletud tõugude hulka kuuluvate imemiseas tallede libemaost. Laap tuleb ekstraheerida spetsifikaadi artiklis 3 osutatud tootmispiirkonnas. Enne kasutamist sulatatakse laapi soojas vees ja siis filtreeritakse. Kasutatava laabi kogus on 10–30 grammi 100 liitri piima kohta. Kalgendumise kestab 40–50 minutit, kuni mõla ei vaju puidust tõrres kalgendi sees enam pikali. Tekkinud kalgend tuleb purustada väga väikesteks tükkideks ühest otsast kumera puidust toki või mõlaga, mille abil saab kalgendi muuta ühtlaselt riisitera suurusega tükkideks. Kui kalgend on purustatud, siis eraldatakse vedelik 70–90°C kuuma vee lisamisega. Mahuti põhja vajunud kalgenditükid jäetakse sinna 5–10 minutiks seisma selleks, et tükid omavahel kokku kleepuksid. Seejärel võetakse juust tõrrest välja, eraldatakse plokkideks, mis pannakse pilliroost korvidesse ja pressitakse käsitsi. Valmistamise selles etapis võib juustutüüpidele fresco ja semistagionato lisada musta pipra terasid. Musta pipra terasid tuleb enne 80 °C veega mõne sekundi jooksul kuumtöödelda. Kalgend jäetakse siis korvi 1–2 tunniks, selle ajaga valmib ricotta. Vadakuga kaetud juustu keedetakse seejärel puidust tõrtes 3–4 tundi. Pärast vadakukihi all keetmist kummutatakse juustud rookorvidest välja; korvpunutisest tekivad toote külgedele muljumisjäljed. Igale kummuli keeratud juustule kinnitatakse jälgitavuse tagamiseks kaseiinist märk. Kaseiinist ovaalse märgi pikitelg on 10 cm ja rõhttelg 6 cm. Juustud jäetakse ruumitemperatuuril 24–48 tunniks tahkuma, seejärel soolatakse kuivalt või soolvees seni, kuni juust sisaldab optimaalse koguse soola. Pärast seda jäetakse juustud töötlemata puidust riiulitele ruumis, kus temperatuur on 14–18 °C ja niiskus üle 75 %: fresco-tüüpi juustu puhul 20–30 päevaks, semistagionato puhul 60–90 päevaks ja stagionato puhul vähemalt neljaks kuuks.

Märgistus

Seni on kõike märgistusega seotut sõltumatult reguleerinud tootjate rühmad. Seepärast otsustati spetsifikaati lisada märgistust käsitlev allpool esitatud artikkel. Spetsifikaati lisatud märgistust käsitlevate eeskirjade ja nimetust hõlmava logo kehtestamisega võimaldatakse tarbijatel toode kiiresti ära tunda. Kõnealuste muudatuse alusel on müügiedenduskampaaniad mõjuvamad ka seepärast, et kõik kaitstud päritolunimetusega juustu „Pecorino Siciliano“ tootjad kasutavad ühist kujutist.

„Artikkel 8 MÄRGISTUS JA ESITUSVIIS Kaitstud päritolunimetusega juustu „Pecorino Siciliano“ eristavad järgmised omadused. a) Kuju Kaitstud päritolunimetusega „Pecorino Siciliano“ hõlmatud juustutüüpe fresco, semistagionato ja stagionato võib müüa tervikuna ja/või tükkidena. Tootjate eriomane märk ja päritolunimetuse (kaseiinist) märk peab olema kõigil kolmel juustutüübil. Stagionato-tüüpi juustul on lisaks neile kahele märgile olemas ka kolmas, vajutusmärk. Fresco-tüüpi juustul peavad kaseiinist märgil olema sõnad „Pecorino Siciliano“ musta värviga (CMYK = K100), suurus 20, kirjatüüp Arial „D.O.P.“ musta värviga (CMYK = K100), suurus 15, kirjatüüp Arial, „Fresco“ musta värviga (CMYK = K100), suurus 14, kirjatüüp Arial ning kuuekohaline seerianumber (nt 999999) musta värviga CMYK = K100), suurus 62, kirjatüüp Arial Bold. Ovaali keskel, seerianumbrist vasakul on Trinacria kujutis. Semistagionato-tüüpi juustul peavad kaseiinist märgil olema sõnad „Pecorino Siciliano“ musta värviga (CMYK = K100), suurus 20, kirjatüüp Arial „D.O.P.“ musta värviga (CMYK = K100), suurus 15, kirjatüüp Arial, „Semistagionato“ musta värviga (CMYK = K100), suurus 14, kirjatüüp Arial ning kuuekohaline seerianumber (nt 999999) musta värviga CMYK = K100), suurus 62, kirjatüüp Arial Bold. Ovaali keskel, seerianumbrist vasakul on Trinacria kujutis. Stagionato-tüüpi juustul peavad kaseiinist märgil olema sõnad „Pecorino Siciliano“ musta värviga (CMYK = K100), suurus 20, kirjatüüp Arial „D.O.P.“ musta värviga (CMYK = K100), suurus 15, kirjatüüp Arial, „Stagionato“ musta värviga (CMYK = K100), suurus 14, kirjatüüp Arial ning viiekohaline seerianumber (nt 67150) musta värviga CMYK = K100), suurus 62, kirjatüüp Arial Bold. Ovaali keskel, seerianumbrist vasakul on Trinacria kujutis. Tootja identifitseerimismärk peab olema juustu samal küljel. Üksnes stagionato-tüüpi juustu puhul on nõutav ümmargune vajutusmärk (läbimõõt 8 cm) sõnadega „Pecorino Siciliano“, kirjutatud kaare alla musta värviga (CMYK = K100), suurus 30, kirjatüüp Comic Sans ning „D.O.P.“ musta värviga (CMYK = K100), suurus 30, kirjatüüp Arial. Trinacria on keskel. Identifitseerimislogo on vajutatud vähemalt ühele juustu küljele alles pärast seda, kui toodet on laagerdatud 120 päeva alates tootmiskuupäevast. B) Pakend Iga terve juustusilindri või juustutüki pakendil on märgis, logo ja sõnad „Pecorino Siciliano“ KPN ning seadusega nõutud teave. Päritolu tõendamiseks peab eelpakendatud juustükk hõlmama osa silindrist ja/või juustu küljest. Märgis ei ole nõutav, kui toode pakendatakse müügipunktis ja on seega käsitatav eelpakendatuna. Samuti on lubatud kasutada tähiseid ja/või kujutisi, mis osutavad tootja nimele, ärinimele või kollektiivsetele või individuaalsetele kaubamärkidele, tingimusel et neil puudub ülistav laad ning need ei eksita tarbijat. Kõigile kaitstud päritolunimetusega toote tootjatele on tagatud logo kättesaadavus. Pakendil esitatud logo puhul tuleb järgida järgmisi eeskirju. 1. Kaubamärk on tervikuna nähtav. 2. Logo ääreosas on piki lainjat välist piirjoont punast värvi (RGB = R160 G0 B0) sõõris vasakult paremale kirjutatud valge värviga sõnad „PECORINO SICILIANO“, kirjatüüp Verdana Bold. 3. Logo siseosa ringi valget värvi taustal on musta värviga (CMYK = K100) stiliseeritud lambapea kujutis. 4. Selle kujutise all on lühend „D.O.P.“ musta värviga (CMYK = K100), kirjatüüp Arial Bold. 5. Suurussuhted ja kujud tuleb jätta muutmata.

Muu

Seos piirkonnaga

Registreerimise aluseks olevates dokumentides sisalduv teave ja kokkuvõte on ühendatud selleks, et viia tootespetsifikaat vastavusse määruse (EL) nr 1151/2012 artiklis 7 sätestatud nõudmistega.

„Artikkel 6 SEOS PIIRKONNAGA „Pecorino Siciliano“ on poolkuumutatud, pressitud lambajuust. Juustu valmistamiseks kasutatava piima omaduste ja tunnuslike joonte vahel on otsene seos karjamaataimedega, tänu millele kujuneb piima ainulaadne eripära, mida ei ole võimalik kuskil mujal korrata. Paljudest teaduslikest uuringutest nähtub, millist mõju avaldavad karjamaa ja selle taimed piimatoodetele, nende keemilisele ja lõhnakoostisele. Sitsiilia talledelt saadud tahke laabi kasutamisel kujuneb juustu ensümaatiline struktuur, millest on tingitud toote lõhn ja maitse, mida ei leidu muudes lambajuustudes. Tänu ajaloolisele, ent leidlikule valmistamismeetodile, mille puhul kasutatakse traditsioonilisi, ka puidust vahendeid, kujunevad ainulaadse toote „Pecorino Siciliano“ iseloomulikud tunnused. Maastikutüübist tingituna on Sitsiilia parim paik toote „Pecorino Siciliano“ valmistamiseks. Saare kõige sisemisem osa koosneb ebaühtlastest savi-, kriidi- ja paekiviküngastest. Sitsiilia läänepoolseima osa ja Egadi saarte pinnas koosneb savi- ja liivakivist. Lipari saarte ning Ustica ja Pantelleria saare pinnas on vulkaanilise päritoluga. Sitsiilia uhteliste ja väga eraldatud tasandike eriti viljakad mullad on suure kaaliumisisaldusega. Tänu selle keskkonna looduslike ja kultuurkarjamaade looduslike taimede ja kohalike ökotüüpide rikkalikule kooslusele kujunevad piima omadused ja selle koostis, millest tuleneb lõpptoote ainulaadne maitse. Saare laiuskraadi ja eristatava topograafia tõttu on toote „Pecorino Siciliano“ tootmispiirkonna kliima piirkonniti väga erinev, aga ikkagi on see vahemereline. Siiski esineb saarel mägede ja mere kõrvutisest asendist tingitud mitmekesine mikrokliima. Kliima on rannikualadel üldiselt kuum, kuiv ja alati hästi õhustatud, samas kui sisemaal on see mõõdukas ja niiske. Vihma sajab harva rannikul, aga rohkelt saare kõrgemates kohtades. Vihmahooge on peamiselt talvel. Lammaste pidamine ja juustuvalmistamine on Sitsiilias iidne traditsioon. Isegi tänapäeval peetakse lambaid vanade tavade kohaselt tarandikes, kus on ka loomade heaoluks vajalik varjualune. Traditsiooniline karjatamine mõjub positiivselt toodetavale piimale, mis annab tootele „Pecorino Siciliano“ selle eripära. Toode „Pecorino Siciliano“ on lahutamatult seotud saare eriliste mullastikutingimuste, kohalike söödakultuuride, valmistamismeetodi, kohalikku tõugu lammaste populatsiooni ja muutuva õhkkonnaga, milles leidub kõikjal sellise mikrofloora tüvesid, mille mõju muudab kohaliku juustu täiesti ainulaadseks. Selle juustu saamislugu on vajunud aegade hämarusse, aega, mil talunikud hakkasid piimast juustu „Pecorino Siciliano“ valmistama, kasutades vanu töövõtteid ja eelkõige iidseid puidust vahendeid, nimelt tõrsi piima kalgendamise ja puidust riiuleid juustu laagerdamise jaoks. Kõnealuse juustu tootmine hõlmab seepärast vaieldamatult Sitsiilia ainulaadset ajaloo- ja kultuuripärandit, aga ka usaldusväärset ja pidevalt suurenevat kaubanduse lähteallikat.“

Registreerimise aluseks olevates dokumentides sisalduv teave ja kokkuvõte on ühendatud selleks, et viia tootespetsifikaat vastavusse määruse (EL) nr 1151/2012 artiklis 7 sätestatud nõudmistega.

„Artikkel 4 PÄRITOLUTÕEND Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Sellega tagatakse toote jälgitavus ning lisatakse tootjad ja pakendajad kontrolliasutuse hallavatasse asjaomasesse loetelusse. Toodetud kogused teatatakse viivitamatult kõnealusele asutusele. Kõiki vastavatesse loeteludesse kantud juriidilisi ja füüsilisi isikud kontrollib pädev asutus spetsifikaadi nõuete ja kehtestatud kontrollikava alusel.“

Seni kehtinud spetsifikaadis puudunud eraldi artikkel kontrollide kohta lisati nüüd selleks, et viia spetsifikaat vastavusse määruse (EL) nr 1151/2012 artiklis 7 sätestatud nõudmistega.

„Artikkel 7 KONTROLLID Toote vastavust spetsifikaadile kontrollitakse üksuses, mis vastab määruses (EL) nr 1151/2012 sätestatud eeskirjadele. Kõnealune üksus on järgmine ametiasutus: CoRFiLaC, s.p. 25 km 5 Ragusa – Mare. 97100 Ragusa, Itaalia, telefon +39 0932660411 faks +39 0932660449 e-post dop@pec.corfilac.it“.

KOONDDOKUMENT

„PECORINO SICILIANO“

ELi nr: PDO-IT-0019-AM01 – 4.6.2018

KPN (X) KGT ( )

1. [KPN või KGT] nimetus(ed)

„Pecorino Siciliano“

2. Liikmesriik või Kolmas Riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Vabasse ringlusse lubamisel on kaitstud päritolunimetusega, toortäispiimast valmistatud, poolkuumutatud ja silindrilise kujuga juustu „Pecorino Siciliano“ pind lame, või ka kergelt nõgus, kui on tegemist suuremate juustudega.

Vabasse ringlusse lubamisel on tüüpi fresco [värske], semistagionato [poollaagerdunud] ja stagionato [laagerdunud] kuuluv, kaitstud päritolunimetusega juust „Pecorino Siciliano“ järgmiste omadustega:

Fresco — laagerdumisaeg: 20–30 päeva — kuju: silindriline; lame või – kui on tegemist suuremate juustudega – ka kergelt nõgus pind; — mõõtmed: lamedate külgede läbimõõt peab olema 10–20 cm ja silindri kõrgus 10–20 cm; — kaal: juustu suurusest olenevalt 3–5 kg; — pind: koorikuta, valge või õlgkollase värvusega väliskihil on näha juustu valmistamisel kasutatud korvi muljumisjäljed; — sisu: valge või õlgkollase värvusega, mõnikord mustade piprateradega, tihke, mõne augukesega; — lõhn: iseloomulik lambajuustule; — maitse: magus, milles tuntav karjamaahõng; pepato-tüüpi juustu maitse on kergelt vürtsikas. Puudub taluõue lõhn; — rasvaprotsent: mitte alla 40 % kuivaines.

Semistagionato — laagerdumisaeg: 60–90 päeva — kuju: silindriline; lame või – kui on tegemist suuremate juustudega – ka kergelt nõgus pind; — mõõtmed: lamedate külgede läbimõõt peab olema 10–20 cm ja silindri kõrgus 10–20 cm; — kaal: juustu suurusest olenevalt 3–5 kg; — pind: kergelt õlgkollase värvusega koorikul on näha juustu valmistamisel kasutatud korvi vajutusjäljed; — sisu: õlgkollasest tumekollase värvusega, mõnikord mustade piprateradega, tihke, mõne augukesega; — lõhn: iseloomulik lambajuustule; — maitse: magus, milles tuntav karjamaahõng; pepato-tüüpi juustu maitse on kergelt vürtsikas. Puudub taluõue lõhn; — rasvaprotsent: mitte alla 40 % kuivaines.

Stagionato — laagerdumisaeg: vähemalt 120 päeva — kuju: silindriline; lame või – kui on tegemist suuremate juustudega – ka kergelt nõgus pind; — mõõtmed: lamedate külgede läbimõõt peab olema 15–30 cm ja silindri kõrgus 15–25 cm; — kaal: juustu suurusest olenevalt 6–14 kg; — pind: kollaka värvusega koorikul on näha juustu valmistamisel kasutatud korvi vajutusjäljed; — sisu: õlgkollase värvusega, tihke, mõne augukesega; — lõhn: iseloomulik lambajuustule; — maitse: iseloomulikult vürtsikas; — rasvaprotsent: mitte alla 40 % kuivaines.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Juust „Pecorino Siciliano“ (KPN) on valmistatud toortäispiimast, mis on saadud eri tõugude ja ristandite lammastelt.

Lammaste sööt koosneb looduslikel ja/või kultuurkarjamaadel kasvavast rohust ning haljassöödast, heinast ja põhust. Viimase kahe söödaliigi puhul peab vähemalt 80 % kuivainest igal aastal pärinema koonddokumendi artiklis 4 määratletud tootmispiirkonnast. Söödale võib lisada teravilja, liblikõielisi taimi ning liht- või komplekssööta. Lammaste söödana on keelatud kasutada kõiki loomseid saadusi ning ristiku, tapioki ja manioki taimi või nende osi (nt seemneid). Silo ja kuivsilo kasutamine on samuti keelatud.

Piima kalgendamiseks kasutatavat laapi saadakse spetsifikaadis loetletud tõugude hulka kuuluvate imemiseas tallede libemaost. Laap peab olema ekstraheeritud määratletud tootmispiirkonnas.

3.4. Tootmise erietapid, mis peavad toimuma määratletud geograafilises piirkonnas

Kõik tootmisetapid peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud päritolunimetusega „Pecorino Siciliano“ hõlmatud juustutüüpe fresco, semistagionato ja stagionato võib müüa tervikuna ja/või tükkidena. Päritolu tõendamiseks peab eelpakendatud juustükk hõlmama osa silindrist ja/või juustu küljest. Märgis ei ole nõutav, kui toode pakendatakse müügipunktis ja on seega käsitatav eelpakendatuna.

3.6. Sellise toote märgistamise erieeskirjad, millele registreeritud nimetus viitab

Tootjate eriomane märk ja päritolunimetuse (kaseiinist) märk peab olema kõigil kolmel juustutüübil. Stagionato-tüüpi juustul on lisaks neile kahele märgile olemas ka kolmas, vajutusmärk.

Iga terve juustusilindri või juustutüki pakendil on märgis, logo ja sõnad „Pecorino Siciliano“ KPN ning seadusega nõutud teave. Samuti on lubatud kasutada tähiseid ja/või kujutisi, mis osutavad tootja nimele, ärinimele või kollektiivsetele või individuaalsetele kaubamärkidele, tingimusel et neil puudub ülistav laad ning need ei eksita tarbijat.

Lisaks kolme eri tüüpi (fresco, semistagionato ja stagionato) juustu nimetusele ei ole lubatud nimetusele „Pecorino Siciliano“ lisada muid mõisteid peale koonddokumendis kehtestatud mõistete. Sellega on hõlmatud omadussõnad extra [ekstra], superiore [kõrgem kvaliteet], fine [hõrk], scelto [valik], selezionato [erivalik] jne. Tähiseid, mis osutavad tootja nimele, ärinimele või kaubamärkidele, on lubatud kasutada üksnes juhul, kui neil puudub ülistav laad ja need ei eksita tarbijat ning nende mõõtmed on märgatavalt väiksemad kui KPN logol kasutatud nimetuste mõõtmed.

Nimetust „Pecorino Siciliano“ ei tohi tõlkida.

4. Geograafilise piirkonna täpne määratlus

Geograafiline piirkond, kus kasvatatakse lambaid, toodetakse piima ning töödeldakse ja laagerdatakse toodet „Pecorino Siciliano“, hõlmab kogu Sitsiilia piirkonda.

5. Seos geograafilise piirkonnaga

Toode „Pecorino Siciliano“ on lamba toortäispiimast valmistatud poolkuumutatud lambajuust. Juustu valmistamiseks kasutatava piima omaduste ja tunnuslike joonte vahel on otsene seos karjamaataimedega, tänu millele kujuneb piima ainulaadne eripära, mida ei ole võimalik kuskil mujal korrata. Paljudest teaduslikest uuringutest nähtub, millist mõju avaldavad karjamaa ja selle taimed piimatoodetele, nende keemilisele ja lõhnakoostisele. Sitsiilia talledelt saadud tahke laabi kasutamisel kujuneb juustu ensümaatiline struktuur, millest on tingitud toote lõhn ja maitse, mida ei leidu muudes lambajuustudes. Tänu ajaloolisele, ent leidlikule valmistamismeetodile, mille puhul kasutatakse traditsioonilisi, ka puidust vahendeid, kujunevad ainulaadse toote „Pecorino Siciliano“ iseloomulikud tunnused.

Maastikutüübist tingituna on Sitsiilia parim paik toote „Pecorino Siciliano“ valmistamiseks. Saare kõige sisemisem osa koosneb ebaühtlastest savi-, kriidi- ja paekiviküngastest. Sitsiilia läänepoolseima osa ja Egadi saarte pinnas koosneb savi- ja liivakivist. Lipari saarte ning Ustica ja Pantelleria saare pinnas on vulkaanilise päritoluga. Sitsiilia uhteliste ja väga eraldatud tasandike eriti viljakad mullad on suure kaaliumisisaldusega. Tänu selle keskkonna looduslike ja kultuurkarjamaade looduslike taimede ja kohalike ökotüüpide rikkalikule kooslusele kujunevad piima omadused ja selle koostis, millest tuleneb lõpptoote ainulaadne maitse.

Saare laiuskraadi ja eristatava topograafia tõttu on toote „Pecorino Siciliano“ tootmispiirkonna kliima piirkonniti väga erinev, aga ikkagi on see vahemereline. Siiski esineb saarel mägede ja mere kõrvutisest asendist tingitud mitmekesine mikrokliima. Kliima on rannikualadel üldiselt kuum, kuiv ja alati hästi õhustatud, samas kui sisemaal on see mõõdukas ja niiske. Vihma sajab harva rannikul, aga rohkelt saare kõrgemates kohtades. Vihmahooge on peamiselt talvel.

Lammaste pidamine ja juustuvalmistamine on Sitsiilias iidne traditsioon. Isegi tänapäeval peetakse lambaid vanade tavade kohaselt tarandikes, kus on ka loomade heaoluks vajalik varjualune. Traditsiooniline karjatamine mõjub positiivselt toodetavale piimale, mis annab tootele „Pecorino Siciliano“ selle eripära.

Toode „Pecorino Siciliano“ on lahutamatult seotud saare konkreetsete mullastikutingimuste, kohalike söödakultuuride, valmistamismeetodi, kohalikku tõugu lammaste populatsiooni ja muutuva õhkkonnaga, milles leidub kõikjal sellise mikrofloora tüvesid, mille mõju muudab kohaliku juustu täiesti ainulaadseks.

Selle juustu saamislugu on vajunud aegade hämarusse, aega, mil talunikud hakkasid piimast juustu „Pecorino Siciliano“ valmistama, kasutades vanu töövõtteid ja eelkõige iidseid puidust vahendeid, nimelt tõrsi piima kalgendamise ja puidust riiuleid juustu laagerdamise jaoks.

Kõnealuse juustu tootmine hõlmab seepärast vaieldamatult Sitsiilia ainulaadset ajaloo- ja kultuuripärandit, aga ka usaldusväärset ja pidevalt suurenevat kaubanduse lähteallikat.

Viide tootespetsifikaadi avaldamisele

(viitemääruse artikli 6 lõike 1 teine lõik)

Tootespetsifikaadi terviktekst on kättesaadav veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335”

või

otse põllumajandus-, toidu- ja metsanduspoliitika ministeeriumi kodulehel (www.politicheagricole.it), kus tuleb klõpsata lingil „Qualità“ (ekraanil ülal paremal), seejärel „Prodotti DOP IGP STG“ (ekraanil vasakus ääres) ja lõpuks „Disciplinari di Produzione all’esame dell’UE“.

(1) ELT L 343, 14.12.2012, lk 1.